બારડોલીના રાજકીય અને સહકારી અગ્રણીની હવસ કાબુ બહાર, ભાજપ કાર્યાલયમાં જ મહિલાની છેડતી | નવગુજરાત સમય
બારડોલીના રાજકીય અને સહકારી અગ્રણીની હવસ કાબુ બહાર, ભાજપ કાર્યાલયમાં જ મહિલાની છેડતી
ઉચ્ચ હોદ્દેદારોનું મૌન ભાજપમાં મહિલા સુરક્ષાની વાતો પોકળ હોવાનું સાબિત કરે છે
જિલ્લાની પ્રતિષ્ઠિત ધી સુરત ડિસ્ટ્રીકટ કો-ઓપરેટિવ બેન્ક સાથે સંકળાયેલા સહકારી આગેવાન અને બારડોલી તાલુકા ભાજપના ઉચ્ચ હોદ્દેદારે 20 દિવસ અગાઉ સુરત જિલ્લા ભાજપ કાર્યાલયમાં એક મહિલા સાથે છેડતી કરી હોવાનું સામે આવતા ભાજપનું આંતરિક રાજકારણ ગરમાયુ છે. મહિલા અને તેના પરિવારજનોએ આ અંગે સુરત જિલ્લા ભાજપ પ્રમુખ સંદીપ દેસાઈથી લઇ પ્રદેશ ભાજપ અધ્યક્ષ સી.આર.પાટીલ સહિતના હોદ્દેદારોની મૌખિક રજુઆત કરી હોવા છતાં છેડતી કરનાર સામે કોઈ પગલાં લેવામાં નહીં આવતા મહિલા સશક્તિકરણની વાતો કરતી પાર્ટીની નીતિમત્તા સામે સવાલો ઉભા થયા છે.
સુરત જિલ્લા ભાજપ તેના જ પદાધિકારીઓ અને ચૂંટાયેલા પ્રતિનિધિઓને લઈને હમેશા વિવાદોમાં રહ્યું છે. બારડોલી નગરપાલિકાના એક નગર સેવકનો બીભત્સ વીડિયો વાઇરલ થયા બાદ તાલુકા પંચાયતની સભ્ય દારૂ વેચાણ કરતી હોવાનો વિડીયો પણ સોશ્યલ મીડિયા પર જોરશોરથી વાઇરલ થયો હતો. તે સમયે મીડિયાના અહેવાલો બાદ ચૂંટાયેલા બંને પ્રતિનિધિઓને પક્ષમાંથી સસ્પેન્ડ કરી દેવામાં આવ્યા હતા. પરંતુ હવે સંગઠનના જ ઉચ્ચ હોદ્દેદાર મહિલા સાથે છેડતીમાં સંડોવાતા પાર્ટીની છબી વધુ ખરાબ થઈ રહી છે. બારડોલી તાલુકા ભાજપના ઉચ્ચ હોદ્દેદાર અને જિલ્લાની પ્રતિષ્ઠિત સુરત ડિસ્ટ્રીકટ કો-ઓપરેટિવ બેન્ક સાથે સંકળાયેલા એવા સહકારી અગ્રણીએ આજથી વીસેક દિવસ અગાઉ પરિશ્રમ પાર્ક ખાતે આવેલ સુરત જિલ્લા ભાજપની મધ્યસ્થ કાર્યાલય પર એક મહિલાની એકલતાનો લાભ લઇ તેને ખેંચી જઈ છેડતી કરી હોવાની હકીકત સામે આવી છે. ભોગ બનનાર મહિલા અને તેના પરિવાર દ્વારા આ બાબતે જિલ્લા ભાજપ પ્રમુખ સંદીપ દેસાઈ સહિત સંગઠનના ઉચ્ચ હોદ્દેદારોને લેખિત રજુઆત કરવામાં આવી હોવા છતાં શોખીન હોદ્દેદાર સામે કોઈ કાર્યવાહી કરવામાં આવી નથી. કાર્યક્રમોમાં હંમેશા સ્ત્રી સશક્તિકરણ અને મહિલા સુરક્ષાની વાતો કરતા આ જ નેતાઓનો હવસનો કીડો કાબુમાં નહીં રહેતો હોય ત્યારે પક્ષમાં મહિલાઓ કેટલી સુરક્ષિત તે વિષે પણ અનેક સવાલો ઉપસ્થિત થઈ રહ્યા છે. જોકે આ અંગે સુરત જિલ્લા ભાજપ મહામંત્રી યોગેશ પટેલે જણાવ્યું હતું કે, કાર્યાલયમાં આવી કોઈ ઘટના બની જ નથી અને એવી કોઈ ફરિયાદ પણ આવી નથી.
પીડિત મહિલા અને તેના પરિવારજનો આ મામલે સી.આર.પાટીલને પણ રજુઆત કરી
પીડિત મહિલા અને તેના પરિવારજનો આ મામલે સી.આર.પાટીલને પણ રજુઆત કરી છે. પરંતુ જાહેર સભાઓમાં મહિલાઓની સલામતી માટે મોટી મોટી ગુલબાંગ હાંકતા પ્રદેશ અધ્યક્ષ પણ આ મામલે કોઈ કાર્યવાહી કરી ન હોય હાલ તો પીડિત પરિવારની સ્થિતિ દયનિય બની ગઈ છે.